google/wiki40b huggingface dataset:
מתכת יקרה

מתכת יקרה הוא כינוי ליסוד כימי ממשפחת המתכות, אשר במצבה הטבעי היא נדירה (אך אין לבלבל עם המושג מתכות נדירות), בעלת ערך כלכלי גבוה, ואינה רדיואקטיבית. יחידת המשקל המקובלת במתכות יקרות היא אונקיה מסוג טרוי.
המתכות היקרות הנפוצות ביותר הן זהב וכסף. מתכות יקרות נוספות הן מקבוצת הפלטינה שכוללת את פלטינה, רותניום, רודיום, פלדיום, אוסמיום ואירידיום.

תכונות ושימושים

המתכות היקרות הן בעלות רמת פעילות כימית נמוכה יחסית ליסודות האחרים (מלבד גזים אצילים). הן בעלות מראה בוהק, רכות וניתנות לריקוע. בעבר שימשו מתכות יקרות כמטבע עובר לסוחר, אולם בעידן הכלכלה המודרנית הן משמשות בעיקר כאפיק השקעה או בשימושים תעשייתיים.
המתכות היקרות הידועות ביותר הן כסף וזהב. אף על פי ששתיהן משמשות גם כחומרים תעשייתיים, עיקר השימוש בהן הוא לטביעת מטבעות, ייצור תכשיטים וחפצי אמנות שונים.
רניום, אחד היסודות הנדירים ביותר, כמו גם המתכות היקרות מקבוצת הפלטינה: פלטינה, פלדיום, אוסמיום, אירידיום, רותניום ורודיום, משמשות בעיקר לצרכים תעשייתיים.
מחירן של מתכות יקרות נקבע הן בהתאם לדרישה אליהן לצורכי השימוש התעשייתי והן כביקוש למוצר השקעה השומר על ערכו לאורך זמן מבלי להתקלקל וללא כל טיפול תחזוקתי נדרש.
ערכן של המתכות היקרות מושפע בעיקר מנדירותן, אך גם מן הקושי להפיק אותן. כך למשל את האלומיניום, המתכת הנפוצה ביותר בקרום כדור הארץ, היה קשה ביותר להפיק ולזקק מתוך העפרות שנחצבו, ובמאה ה-19 היה ערכו שווה לזה של מתכת הכסף.
הביקוש להשקעה במתכות כגון כסף וזהב עולה בעיקר בסביבה כלכלית אינפלציונית כאמצעי לשמירת ערך הכסף, או בתקופות של מיתון והאטה כלכלית כביטחון פסיכולוגי מפני הזמנים הקשים.

בוליון

בוליון (Bullion) הוא תצורה של המתכת היקרה אשר משמשת לצורכי מסחר או השקעה. הבוליון יכול להופיע בצורה של מטילים או מטבעות. ערכו הכספי של בוליון נקבע על פי משקלו ועל פי מידת הטוהר של המתכת שממנה הוא עשוי, ולא על פי הערך הנקוב עליו.
מדינות רבות נוהגות להנפיק מטבעות בוליון בעלות ערך כספי נקוב המוטבע עליהן כהילך חוקי, אך ערכן בשוק הוא לעיתים גבוה בהרבה, מכיוון שתכולת המתכת היקרה שבהן עולה משמעותית על הערך הנקוב, ובנוסף לכך הם גם אוצרים בתוכן ערך אספני המוסיף על מחירם.
רמת הטוהר הגבוהה ביותר של בוליון קיימת במטבע הקנדי מסדרת "עלה אדר מוזהב", המכיל 99.999% זהב. לעומת זאת, הבוליון המפורסם ביותר, מסדרת "קרוגרראנד" של דרום אפריקה, מכיל 22 קרט זהב, השווה ערך לטוהר בשיעור 91.667% בלבד.

מטבע הבוליון הסחיר הגדול ביותר הוא "מטיל זהב אוסטרלי" במשקל ק"ג אחד ובעל טוהר של 99.99%. מספר מדינות הנפיקו סדרות מצומצמות של מטבעות זהב בוליון במשקל גבוה יותר, אך הם אינם סחירים מכיוון שאינם נוחים לשימוש שוטף לצורכי השקעה ומסחר.
בחודש יוני 2010 נמכר
במכירה פומבית בווינה שבאוסטריה לחברת מסחר בזהב ספרדית, מטבע הזהב הגדול ביותר שנמכר מעולם. המטבע מסדרת "עלה אדר" הוא בקוטר 53 סנטימטר, ומשקלו 100 ק"ג, שהם 3,215 אונקיות זהב. שווי העסקה היה 3.27 מיליון יורו, ומתוכו שווי הזהב עצמו 3.23 מיליון יורו.
MAX (רשת חנויות)

היסטוריה

הרשת הוקמה בשנת 2004 עם פתיחת הסניף הראשון בשכונת קריית אליעזר בחיפה. אורי מקס, הבעלים והמייסד של הרשת, ביקר בשווקים של סין, אינדונזיה, טורקיה, גרמניה ומדינות נוספות, וייבא מהן מוצרים מוזלים. ב-2014 הצטרף לבעלות על הרשת אוון ניומן, בעליה של רשת קמעונאית באוסטרליה. ביוני 2017 רכשה קרן אייפקס פרטנרס 55% מרשת "MAX", לפי שווי חברה של כ-300 מיליון ש"ח.
במהלך השנים נפתחו סניפים נוספים, ונכון למאי 2017, הרשת מונה 48 סניפים, הפזורים בכל רחבי הארץ, ממעלות וקריית שמונה בצפון עד אילת בדרום.
התקף עצירת נשימה

התקף עצירת נשימה (Breath-holding spell) הוא תופעה בה מתרחשת אפניאה (דום נשימתי) אצל ילדים, לעיתים מלווה באובדן הכרה ושינוי בטונוס שרירי הגוף.
התקפי עצירות נשימה מתרחשים אצל בערך 5% מהאוכלוסייה עם חלוקה שווה בין זכרים ונקבות. הם שכיחים ביותר בילדים בגילאים בין 6 ל-18 חודשים ובדרך כלל לא מופיעים לאחר גיל 5 שנים. הם לא אופייניים לפני גיל 6 חודשים. היסטוריה משפחתית קיימת ברבע מהמקרים. אפשר לבלבל בקלות בין הפסקות נשימה להתקפים אפילפטיים. לפעמים הם מתרחשים בתגובה לתסכול בעת קונפליקט חינוכי.

טיפול 

הכי חשוב זה קודם כל לטפל במשפחה מכיוון שעצירות נשימה הם מחזה מפחיד. אין טיפול וודאי והילד לבסוף גדל והתופעה חולפת. ניסויים אחדים הוכיחו את היעילות של טיפול בברזל, במיוחד משום שלמרות שעצירות נשימה יכולות להתרחש בקלות גם ללא אנמיה, הם מוגברות כאשר קיימת אנמיה. מחקרים אחרים תמכו בשימוש בתרופת piracetam; מחקר מ-1998 הצביע על כך שכאשר נוטלים את התרופה יותר מחודשים מופחתת השכיחות של עצירות הנשימה בשישים אחוז, כפליים מאשר הפלצבו. כל המחקרים הללו מסכימים עם הדעה הרפואית שקובעת כי טיפול תרופתי אינו הכרחי, אם כי זה עשוי להיות רצוי בשביל הנוחות של ההורים והילד.
שני מאמרים על התקפי עצירת נשימה ממליצים כי יש לשקול להיבדק על ידי א.ק.ג לאפשרות הנדירה שהתקפי עצירת הנשימה הם למעשה סימפטום של תסמונת QT מאורך (אי סדירות במערכת החשמלית של הלב).
I Can (בלו)

הוצאת השיר

השיר נכתב במהלך שנת 2011 ושוחרר להורדה דיגיטלית ב-1 במאי 2011, למעשה, השיר שוחרר מוקדם יותר בחודש מרץ בעקבות השתתפותו באירוויזיון.

באירוויזיון

ב-14 במאי 2011 השתתף בגמר של האירוויזיון במקום ה-14 בסדר השירה. בסיום קריאת קולות השופטים, הוכרז כי בריטניה הגיעה למקום ה-11 בלבד.
אוגר זיזה

קלט־טורי, פלט־מקבילי (Serial-in, parallel-out SIPO)

תצורה זו מאפשרת המרה ממצב טורי למקבילי. הנתונים נכנסים בקלט בצורה טורית (סדרתית), כפי שתואר בחלק ה־SISO, לעיל. כאשר הנתונים נקלטו, הם יכולים להיקרא החוצה בכל רגלי הפלט בעת ובעונה אחת, או שהם יכולים להיות מוזזים החוצה ולהתחלף.

קלט־מקבילי, פלט־טורי (Parallel-in, serial-out PISO)

לתצורה זו יש את מבואות (קלטי) הנתונים בקווים D1 עד D4 בצורה מקבילית. כדי לכתוב את הנתונים אל האוגר, קו בקרת הכתיבה/זיזה חייב להיות מוחזק בנמוך. כדי להזיז את הנתונים, קו בקרת הכתיבת/זיזה מועבר לגבוה, והאוגרים מקבלים אות שעון. הסידור עכשיו מתנהג כאוגר הזזה PISO, עם D1 בתור מבוא הנתונים. בכל אופן, כל עוד מספר מחזורי השעון הוא לא יותר מאשר אורך מחרוזת־הנתונים, פלט הנתונים, Q, יהיה הנתונים המקביליים אשר נקראו לפי הסדר.
ההנפשה להלן, מציגה את רצף הכתיבה/תזוזה, כולל המצב הפנימי של אוגר הזיזה.

שימושים

אחד מהשימושים הנפוצים ביותר של אוגר הזיזה הוא להמיר בין ממשק טורי ומקבילי. זה שימושי כיוון שכמה מעגלים עובדים בקבוצות של סיביות במקביל, אך ממשקים טוריים (סדרתיים) פשוטים יותר להרכבה. אוגרי זיזה יכולים לשמש כמעגלי השהייה. כמה אוגרי זיזה דו־כיווניים יכולים גם להיות מחוברים במקביל בתור מימוש מחסנית.
אוגרי זיזה יכולים גם לשמש בתור מרחיבי דופק. בהשוואה לרבי־רטט חד־יציבים, לתזמון אין תלות בערכי הרכיבים, אך דורש שעון חיצוני, ודיוק התזמון מוגבל על ידי גרגריות השעון. דוגמה רונג'ה טוויסטר - שבו חמישה אוגרי הזזה 74164 יצרו את הליבה של לוגיקת התזמון, (שרטוט).
במחשבים המוקדמים, אוגרי הזיזה נדרשו לעיבוד נתונים: שני מספרים לחיבור אוחסנו בשני אוגרי זיזה ובתזמון שעון הועברו אל היחידה אריתמטית־לוגית כאשר התוצאה הוזנה בחזרה אל המבואות של אחד מאוגרי הזיזה (הצובר) אשר היה ארוך בסיבית אחת יותר, כיוון שחיבור בינארי יכול רק להחזיר תוצאה באותו האורך או באורך של סיבית אחת יותר.
הרבה שפות מחשב כוללות פקודות 'הזזה ימינה' ו'הזזה שמאלה' של אוגרים, אשר מחלקות או מכפילות בשתיים בצורה יעילה על כל תזוזת מיקום.
אוגרי הזזה גדולים מאוד של קלט־טורי פלט־טורי (בגודל של אלפי סיביות) שימשו באופן דומה בזיכרון קו השהייה בכמה התקנים שנבנו בשנות השבעים המוקדמות.

היסטוריה

אחת הדוגמאות הידועות של אוגר זיזה הייתה במחשב הקולוסוס, מכונת שבירת קודים משנות הארבעים. זה היה התקן בן חמש דרגות, אשר נבנה משפופרות ריק ותירטרונים (טריודה).
קטניה (נפה)

היסטוריה

נפת קטניה בממלכת שתי הסיציליות התקיימה בין השנים 1818 - 1865 . שכנה בקצה המזרחי של האי סיציליה, וגבלה בנפת נוטו מדרום, בנפת מסינה מצפון. בשנת 1840 התגוררו בה 50,262 נפש. בירת נפת קטניה הייתה העיר קטניה.
שמה של הממלכה ניתן לה בידי המלך פרדיננד השישי אשר לאחר שינוי שמה נודע כ"פרדיננד הראשון של ממלכת שתי הסיציליות".
ב-1860 נכבשה הממלכה במסגרת "מסע האלף" של ג'וזפה גריבלדי. בעקבות כך סופחה לממלכת סרדיניה-פיימונטה ולבסוף לממלכת איטליה המאוחדת.

גאוגרפיה

נפת קטניה שוכנת במזרח של סיציליה, וגובלת בנפת מסינה מצפון, בנפת סירקוזה  מדרום; בנפת אנה ממערב ; בים הטירני ממזרח.
הנפה משתרעת על שטח של 3,552 קמ"ר, חיים בה כ-1,116,917 (נכון ל-2015) נפש ובירתה היא העיר קטניה.
נהר הסימטו (איטלקית Simeto) אורכו הוא 113 ק"מ הוא נהר בנפת קטניה. נהר האמנאנו (איטלקית Amenano) או נהר היודיצ'לו (איטלקית Judicello), נהר האוניינה  (איטלקית Ognina), נהר האצ'י (איטלקית Aci), נהר הלוניינה (איטלקית Lognina) הם הנהרות התת-קרקעיים הזורמית מתחת נפת קטניה. נהר היודיצ'לו (איטלקית Judicello) הוא נהר תת-קרקעי הזורם מתחת העיר קטניה. הוא חוצה את הגטו היהודי בקטניה.
בירת נפת קטניה היא קטניה. שמה של הנפה נגזר משם שבט היוונים "קטנה "(Κατάνη) (Katánē) שמשמעה "(Αἴτνη (Aítnē".

כלכלה

הגידולים החקלאיים בנפה הם זיתים, דגנים, שקדים, תאנים, הדרים, גפנים, כותנה ועוד. משק החי כולל גידול כבשים, עזים ובקר. 
הערים העיקריות בנפה, נוסף על קטניה, הן אצ'יריאלה, קסטל די יהודיקה ופטירנו.
עיר הפקת גופרית ומלח מאובן בנפה היא רמקה.
ההפקות המינרליות בנפה הם מלח מאובן, גופרית ושיש.

ספורט

לקטניה יש קבוצת כדורגל בסרייה א' ושמה קטניה (באיטלקית: Calcio Catania 1946 S.p.). מגרשה הביתי של קטניה הוא אצטדיון אנג'לו מאסימינו (איטלקית Stadio Angelo Massimino).
אנדרסון קראבליו סנטוס

קריירה

בוגר האקדמיה לכדורגל של "סנטוס". הופיע במדי הקבוצה הבוגרת לראשונה ב-30 בינואר 2011 במחזור החמישי של אליפות מדינת סאו פאולו במשחק נגד "סאו פאולו", כשעלה כמחליף בדקה ה-76 במקום רודריגו פוסבון. במחזור הבא במשחק נגד פונטה פרטה אנדרסון כבר עלה בהרכב הפותח והוחלף בדקה ה-56. במחזור ה-34  של אליפות ברזיל 2011 שיחק נגד "סיארה" במשך 90 דקות, כשסנטוס ניצחה בתוצאה 3:2.
בדצמבר 2011, יחד עם סנטוס נסע לאליפות העולם למועדונים, שנערכה ביפן. סנטוס העפילה עד לגמר הטורניר, אבל אנדרסון לא שיחק אפילו משחק אחד בטורניר. במחזור השביעי באליפות מדינת סאו פאולו 2012 הבקיע את השער הראשון עבור המועדון.
בתחילת אוגוסט 2012 הושאל למועדון "ויסל קובה" היפנית עד דצמבר של אותה שנה. ב-2014 הצטרף לבואבישטה בה שיחק במשך 3 עונות.
ביוני 2017 צורף למחנה אימונים של מועדון "טוסנו", ב-1 ביולי, חתם במועדון לשנתיים. בעונת 2017/2018 הופיע במשחק אחד בלבד, שנערך ב-22 ביולי, במחזור השני נגד "קרסנודאר" (0:2) כשעלה כמחליף בדקה ה-65.
דגל האימפריה העות'מאנית

המונח דגל האימפריה העות'מאנית מכוון לאחד מהדגלים אשר היו בשימוש הסולטאנים השליטים של השושלת העות'מאנית. בשל המבנה הפוליטי והחברתי המסובך של האימפריה העות'מאנית לא היה לאימפריה דגל לאומי אחד עד 1844 עת אומץ דגל הצי העות'מאני, וכל סולטאן השתמש בדגלים שונים בנסיבות שונות.
הדגל הראשון המזוהה עם האימפריה העות'מאנית נבחר ככל הנראה על ידי הסולטאן מורט הראשון בסוף המאה ה-14 והיה בצורת משולש מעוגל בצבע אדום. אדום לא היה צבע שזוהה עם הטורקים והסיבה לבחירתו של צבע זה דווקא איננה ידועה. דגל זה השתנה אך מעט לאורך השנים וכל שנוסף לו היה סהר בצבע צהוב. הסהר היה סמל של קונסטנטינופול עוד בתקופה הביזנטית אך היה גם סמל שרווח בקרב שבטים טורקים בעבר. בד בבד החלו להתפתח דגלים שונים שיוחדו לצי העות'מאני ולצי הסוחר, ולאוניות ולמפקדי אוניות שונים.
במאה ה-18 החלו העות'מאנים להשתמש בדגלים בצורת מלבן במקום המשולש שנהג עד אז, ונוצרה הבחנה בין דגלים של מוסדות אזרחיים או חילוניים שצבעם היה אדום, לבין דגלים של מוסדות דתיים שהיו בצבע ירוק - צבעו של האסלאם. דגל הצי שאומץ ב-1793 היה לפיכך בצבע אדום וכלל סהר וכוכב מתומן. ב-1844 הפך הכוכב למחומש והיה לדגל הרשמי של האימפריה. דגל זה אומץ ב-1923 על ידי טורקיה לאחר עצמאותה, וזכה לשם Ay Yıldız ("כוכב ירח").
משפט קרופ

משפט קרופ, ובשמו הרשמי: ארצות הברית נגד אלפריד קרופ ואח' (The United States of America vs. Alfried Krupp, et al. היה העשירי מבין שנים-עשר משפטי נירנברג הנוספים אשר נידונו בפני בית דין צבאי אמריקאי בהיכל הצדק בנירנברג, גרמניה, לאחר תום מלחמת העולם השנייה. משפט קרופ היה השליש מבין משפטיהם של תעשיינים גרמנים, שני האחרים היו משפט פליק ומשפט אי גה פארבן.
במשפט קרופ עמדו לדין שנים-עשר מנהלים של תאגיד קרופ אשר הואשמו בכך שאיפשרו את חימוש הכוחות המזוינים של גרמניה ובכך השתתפו באופן פעיל בהכנות הנאצים לפתיחה במלחמה, כן הואשמו בהעסקת כוח אדם בתנאי עבדות בחברותיהם. הנאשם הראשי במשפט היה אלפריד קרופ, מנכ"ל חברת קרופ אחזקות מאז 1943 ובנו של גוסטב קרופ אשר היה נאשם במשפט נירנברג של פושעי המלחמה העיקריים אשר התנהל בפני בית הדין הבינלאומי (שם שוחרר מן המשפט מסיבות בריאות).
שופטי בית הדין היו יו סי. אנדרסון, אב בית הדין ונשיא בית המשפט לערעורים בטנסי, אדוארד ג'יי. דיילי מקונטיקט, ויליאם ג'יי. וילקינס מוושינגטון. התובע הראשי היה בריגדיר גנרל טלפורד טיילור. כתב האישום הוגש ב-17 בנובמבר 1947. המשפט התנהל מ-8 בדצמבר 1947 ועד 31 ביולי 1948. נאשם אחד זוכה בדין, שאר הנאשמים נידונו לתקופות מאסר שבין שלוש לשנים-עשר שנים והנאשם הראשי, אלפריד קרופ, הצטווה למכור את כל אחזקותיו בחברה.
על פי הערכות שמרניות, תאגיד קרופ העסיק בתקופת מלחמת העולם השנייה כ-100,000 עובדי כפייה, מהם כ-23,000 שבויי מלחמה.
לונדון (אונטריו)

חינוך

בלונדון שני מוסדות להשכלה גבוהה, אוניברסיטת ווסטרן אונטריו אשר נוסדה בשנת 1878 ומונה כ-30,000 סטודנטים לתואר ראשון ולתארים מתקדמים ומכללת פאנשהאו אשר נוסדה בשנת 1967 ומונה כ 15,000 סטודנטים.

כבישים מהירים

לונדון מצויה בצומת כביש 401 אשר מחבר את טורונטו לדטרויט שבארצות הברית וכביש 402 אשר מוביל לסרניה. כביש 403 שמתחבר לכביש 401 בעיר וודסטוק שבקרבת לונדון מוביל למפלי הניאגרה.

רכבות

לונדון נמצאת על קוי רכבת ראשיים אשר מחברים את טורונטו עם שיקגו ודטרויט.

נמל תעופה

נמל התעופה הבינלאומי של לונדון מחבר את העיר לערים מרכזיות ברחבי קנדה ולמספר יעדים בינלאומיים.

אוטובוסים

שירות אוטובוסים קבוע מחבר את לונדון לטורונטו ולשאר רחבי דרום מערב אונטריו.

קהילה יהודית

בלונדון יש קהילה יהודית גדולה יחסית, בית ספר יהודי ומוסדות יהודיים האחראים על פעילות חברתית בחגים ומועדים (JCC).

מקרי רצח סדרתיים

בין השנים 1959–1984 הייתה העיר בעלת הריכוז הגבוה בעולם של רוצחים סדרתיים. בעיר אירעו באותה תקופה 29 מקרי רצח. שלושה רוצחים נתפסו והורשעו: ג'רלד תומאס ארצ'ר, שכונה "רוצח החדרניות", כריסטיאן מקג'י שכונה "הרוצח המשוגע" וראסל ג'ונסון שכונה "רוצח המרפסת", לרוצחים אלה יוחסו 13 ממקרי הרצח. 16 מקרי הרצח הנוספים לא פוענחו.
מטאסומטיזם

מֶטָאסוֹמָטִיזם הוא תהליך התמרה שבו מתרחשת המרה הגורמת לשינוי ההרכב הכימי של סלע או חלק ממנו בצורה נרחבת. תהליך זה כולל הוספה או הסרה של תרכובות כימיות כתוצאה מפעולת גומלין בין הסלע לנוזלים מימיים (תמיסות). במשך כל תהליך המטאסומטיזם נשאר הסלע במצב מוצק.
את המונח טבע המינרלוג והגאולוג הגרמני קרל פרידריך נאומן בשנת 1826. המילה היא הלחם של שתי מילים ביוונית - התחילית מֶטָה (מעֵבֶר ל-) והמילה סוֹמָה (גוף).
מבצע אי-גו

התקפות אוויריות

ב-1 באפריל 1943 יצאה טייסת בת 58 מטוסי A6M זירו לכיוון גוודלקנל וטולאגי. מטוסי הקרב של בעלות הברית ירטו את הטייסת מעל איי ראסל, ובקרב שהתפתח הפילו בעלות הברית 18 מטוסים יפניים לעומת אובדן שישה מטוסים משלהם.
ב-7 באפריל יצאה המתקפה השנייה, בה השתתפו 67 מפציצי צלילה מדגם אאיצ'י D3A "ואל" בליווי 110 מטוסי זירו בדרכם לגוודלקנל. מולם המריאו 67 מטוסי בעלות הברית. בהתקפה זו טובעה המשחתת האמריקאית "ארון וורד", הקורבטה הניו זילנדית "מואה" והמכלית האמריקאית "קנאווה". בסופו של הקרב איבדו היפנים עשרים ואחד מטוסים, לעומת שבעה מטוסי בעלות הברית שאבדו.
ב-11 באפריל תקפה טייסת בת 22 מפציצי צלילה ו-72 מטוסי קרב יפניים ספינות סוחר במפרץ אורו שבגינאה החדשה. מטוסי בעלות הברית שהמריאו על מנת ליירט את הטייסת הצליחו להפיל שישה מטוסים יפניים מבלי לספוג אבידות.
ב-12 באפריל תקפו 131 מטוסי קרב מנושאות המטוסים זואיקאקו וזואיהו ו-43 מפציצים בינוניים מדגם מיצובישי G4M את פורט מורסבי. במתקפה הסבו היפנים נזק למספר כלי שיט קטנים ומספר מטוסים שלא הספיקו להמריא, אך איבדו בעצמם חמישה מטוסים, לעומת שני מטוסים לבעלות הברית.
ב-14 באפריל תקפו 188 מטוסים יפנים במפרץ מילן. עשרים וארבעה מטוסי קרטיס P-40 וורהוק המריאו נגדם, ובקרב איבדו היפנים שבעה מטוסים לעומת שלושה שאיבדו בעלות הברית. ספינת המשא ההולנדית "ואן הימסקרק" ספגה מספר פגיעות, עלתה באש ואנשי צוותה נאלצו להחיף אותה על מנת להימנע מטביעה. ספינת המשא הבריטית "גורגון" ספגה מספר פגיעות גם היא ועלתה באש, אך אנשי צוותה הצליחו להשתלט על האש. מספר ספינות נוספות ספגו נזקים קלים בלבד. בהתקפה זו נהרגו ארבעה חיילי בעלות הברית ו-12 מלחים מאוניות הסוחר.
ולטר פרנקל

ביוגרפיה

פרנקל נולד באוסטריה. התאמן בקבוצת הכח וינה. 
באליפות אוסטריה שנערכה בווינה ב-14 ביולי 1928 זכה פרנקל במדליית זהב בריצת 5000 מטר בתוצאה של 16:17.0 דקות. שנה לאחר מכן, הוא הגן על תוארו בריצת 5000 מטר בתוצאה של 16:04.0 דקות וזכה גם בריצת 10000 מטר בתוצאה של 34:03.0 דקות. באליפות אוסטריה שנערכה ב-11 ביולי 1931 הוא זכה בפעם השלישית בריצת 5000 מטר בתוצאה של 16:00.6 דקות.  
הוא עלה לארץ ישראל ב-1931. הוא למד בכדורי והתמחה בגידולי צמחים וכוורנות. שימש כמורה לספורט וחקלאות ב"גימנסיה רחביה" בירושלים. הוא ייסד את קייטנת הדסים בה בילו בעיקר "ילדי השמנת" במחזורים בני שלושה שבועות. 
במכביה הראשונה שנערכה בישראל בשנת 1932 יצג ולטר את צ'כוסלובקיה וזכה בשתי מדליות, זהב וכסף. מדליית זהב, בריצת שליחים 3x1000 מטר ביחד עם רוברט גולדשמיט ואדה שוורץ (8:52.7 דקות) לפני אוסטריה ונבחרת ארץ ישראל. מדליית כסף, בריצת 10000 מטר, אחרי רינה מבר כוכבא אנגליה ולפני הרי ורבין מארצות הברית. נוסף לכך, הוא סיים במקום חמישי בריצת 5000 מטר.
בריצת המרתון הראשונה שנערכה בישראל ב-31 בינואר 1934, מתל אביב לנס ציונה וחזרה זכה פרנקל במקום הראשון בתוצאה של 3:15 שעות, לפני גלאזברג מבית"ר (3:23 שעות) וכהן. השתתפו בריצה שבעה אתלטים וסיימו אותה שלושה.  
בשנת 1934 השתתף פרנקל במשחקי הודו המערבית שהתקיימו בניו-דלהי. 
פרנקל לא השתתף במכביה השנייה שנערכה באפריל 1935, מאחר שהיה באותה תקופה בכלא יפו לאחר שהואשם במתן סיוע לעולים בלתי חוקיים שהגיעו לארץ. 
באליפות האתלטיקה הראשונה של ארץ ישראל, שנערכה באצטדיון ימק"א, בנובמבר 1935 זכה פרנקל בשתי מדליות זהב, בריצת 5000 מטר בתוצאה של 19:24.3 דקות, לפני שמעון וולדמן ממכבי רחובות (20:02.4 דקות) ומורגנשטרן מבר כוכבא ירושלים ובריצת 10,000 מטר בתוצאה של 41:55 דקות, לפני משה זיסמן חברו לאגודת מכבי עתיד תל אביב (44:12 דקות) וגינצבורג ממכבי חיפה (44:53.4 דקות)
במכביה הרביעית זכה ולטר להדליק את "איש המכביה"בטקס הפתיחה.
הישרדות באי הזמן עם ויפו וחבריו

תקציר העלילה

הסדרה מספרת על ויפו וחבריו שבמהלך מסיבה נשלחו על ידי סופת הזמן לאי הזמן, אי המתבסס על ארבע העונות. בכדי לחזור הביתה הם פונים לאדון הזמן שאומר שבכדי לחזור הביתה הם צריכים להשיג את ארבעת אבני העונות הקסומות שנמצאות אצל מלכת האביב, מלך הקיץ, קיסרית הסתיו ומלך החורף. רק אם הם ינצחו אותם וישיגו את האבנים הם יוכלו לחזור הביתה. במהלך הסדרה ויפו וחבריו עושים הכל בכדי להשיג את האבנים, שבו זמנית הם לומדים ערכים ועוברים הרפתקאות.

סרט אינטראקטיבי

לסדרה נוצר סרט אינטראקטיבי שהוקרן ברשתות בתי הקולנוע של סינמה סיטי בישראל. הסרט מתקצר את עלילת הסדרה והצופים יכולים לבחור בו מה הדמויות יעשו באמצעות הנפת ידיים, הבהוב בפנסים, מחיאות כפיים וקריאות בקול. הסרט נוצר בשיתוף היוצר בני דוידוביץ וחברת ויפולנד, והוא מיועד לילדים בגיל 8-4. אורך הסרט הוא כ-65 דקות, אך בשל האפשרויות השונות קיימות למעשה חמש שעות הקרנה במערכת.
הסרט הוא הסרט האינטראקטיבי הראשון לילדים ששודר בארץ ובעולם.
Little Green Footballs

Little Green Footballs (כדורי-רגל קטנים וירוקים) או בראשי תיבות LGF הוא שמו של בלוג אמריקאי פוליטי המנוהל על ידי צ'ארלס ג'ונסון, הבלוג מציג דעות אמריקאיות רפובליקניות ומזוהה עם הנאו-קונסרבטיבים והימין האמריקני. מבחינת עמדותיו בנושאים בינלאומיים, האתר הוא בעל נטיות פרו-ישראליות מובהקות ותומך בקו נוקשה נגד מדינות התומכות ומממנות טרור (ובפרט איראן, מדינות ערב והרשות הפלסטינית). האתר עוסק רבות במלחמה כנגד הטיות פוליטיות בתקשורת, שלטענתם מוטית שמאלה כנגד ישראל והרפובליקנים בארצות הברית.

היסטוריה

לפני פיגועי 11 בספטמבר בשנת 2001 עסק הבלוג בנושאים לא פוליטיים, מאז ה-11 בספטמבר הוא עוסק בנושאים כמו המלחמה בטרור, בפרט בטרור אסלאמי והסכסוך הישראלי-ערבי. בשנת 2004 חבר הבלוג לבלוגים וכותבים אחרים וניהל קמפיין נגד כתבה בתוכנית הטלוויזיה 60 דקות של רשת CBS שהציגה את הנשיא ג'ורג' בוש הבן כמי שהתחמק משירות צבאי. הבלוג אסף נתונים שהצביעו על העובדה שמסמכים שהוצגו בכתבה היו מזויפים. הפרשייה הסתיימה בהודאה של רשת CBS שהכתבה שפורסמה אכן הציגה מסמכים מזויפים, לאחר מספר חודשים נאלץ הכתב האחראי דן ראת'ר לצאת לגמלאות. 
האתר ידוע בתמיכתו בישראל ובין השאר עזר בארגון תרומות ומשלוחי פיצה לחיילי צה"ל.
בשנת 2004 הוזכר הבלוג ברשימת הבלוגים הפוליטיים הטובים ביותר של הוושינגטון פוסט.
ב-5 באוגוסט 2006 חשף הבלוגר צ'ארלס ג'ונסון מ-Little Green Footballs זיוף תמונות על ידי עדנאן חאג' כאשר ניתח צילום של צלם רויטרס לבנוני המתאר הפצצת עיר בלבנון בזמן מלחמת לבנון השנייה והראה כי קיימות בו ראיות חותכות לעיבוד הצילום. לטענת ג'ונסון, עיבוד הצילום נעשה במזיד כדי לפגוע בתדמיתה של ישראל כחלק מתקשורת מוטה כנגד ישראל. בעקבות החשיפה, פוטר חאג' מתפקידו ומאוחר יותר תמונותיו הוסרו ממאגר התמונות של רויטרס.
קו פה נגאן

היסטוריה

תופי הברונזה של תרבות דונג סון (500 - 100 לפנה"ס) שהתגלו בקו סמוי ב-1977 הם הוכחה להתיישבות קדומה בקו סמוי, קו פה נגאן ובאיים הקטנים הסובבים אותם במשך למעלה מ-2000 השנים האחרונות. מספר היסטוריונים וארכאולוגים מאמינים כי המהגרים הראשונים לאי היו צוענים מוסלמים מצריים (ביניהם פיגמים).

פשע ואלימות

בשנים האחרונות חלה עלייה במספר של תקיפות מצד כנופיות ומקרי אונס ורצח שהובילו את הממשלה הבריטית להזהיר באופן רשמי תיירים בבקשה להימנע מהמסיבה לחלוטין. 
במישור הישראלי דווחו בשנים האחרונות מקרים של סחיטות ואיומים, רצח ותאונות קטלניות נוספות.
פשיטות משטרתיות בחופים וברחובות בעת החשיכה מסייעות למנוע שימוש לרעה בסמים; תאונות אופנוע נפוצות באי בגלל נהגים שתויים או מסוממים, בשל העובדה שאין צורך בהחזקת רישיון נהיגה על מנת לשכור כלי רכב.

תיירות ישראלית בקו פה נגאן

בקו פה נגאן תיירות ישראלית רבה. בחוף האד רין קיים בית כנסת ומסעדה כשרה הנותנים מענה ליהודים שומרי מסורת בשבתות ובערבי חג. בנוסף, קיימות מספר מסעדות ישראליות הממוקמות במוקדים המרכזיים של החוף וכן כתובות רבות בעברית במסעדות, בתי עסק, סוכנויות נסיעות, בתי הארחה, מרפאות ועוד. באי עשרות ישראלים המנהלים בו את עסקיהם.
מכון משנת הרמב"ם

מכון משנת הרמב"ם - עמותת מכון משנת הרמב"ם (מכון מש"ה בראשי תיבות) היא עמותה המקדמת את חקר משנת הרמב"ם וחקר יהדות תימן.
המכון עוסק, חוקר ומוציא ספרים הנוגעים בהלכה, הגות, מנהגי תימן, משפט עברי, כולם ברוח משנת הרמב"ם. כמו כן, המכון מוציא ספרים עתיקים שטרם ראו אור, ביניהם מאור האפלה, מדרש הביאור, פירושים עתיקים על חמש המגילות ועוד. המכון נמצא כיום בקריית אונו, והרב רצון ערוסי, תלמידו של הרב קאפח, הוא נשיא העמותה. יוסף פרחי מכהן כיושב ראש העמותה.
המכון שותף בפורום המכונים התורניים-ציונים, 'פורום חותם'.

על המכון

עיקר עיסוקו של המכון הוא בספרים ובחיבורים העוסקים במשנת הרמב"ם, חלק מרכזי מהם, נכתבו בערבית ותורגמו על ידי הרב יוסף קאפח. כמו כן, המכון הוציא ספרים רבים של ראשוני ספרד.
גולת הכותרת של המכון, הוא מחקרו המרכזי של הרב קאפח, משנה תורה לרמב"ם, שיצא על פי כתבי יד עתיקים מתימן, ב-24 כרכים. הסדרה שכללה אוסף פירושים מכשלוש מאות מפרשים שונים, רוכזה ובוארה על ידי הרב קאפח, בצמוד להלכות שכתב הרמב"ם.
במסגרת המכון הוצאו מספר רב של ספרים של רב סעדיה גאון. ביניהם, הנבחר באמונות ובדעות, פירושו לתורה, ופירושיו לחמש מגילות, איוב, משלי, תהילים ודניאל. כמו כן, יצאו הספרים "הכוזרי", "תורת חובות הלבבות", "ספר האמיתיות" ועוד.
כיום המכון עוסק, בנוסף, בהפצת תורתו של הרב קאפח. בין היתר, המכון הוציא עשרות דיסקים המכילים שיעורים של הרב קאפח, במורה הנבוכים, הקדמות הרמב"ם למשנה, שמונה פרקים, הנבחר באמונות ובדעות, ועוד. כמו כן, המכון מוציא כתב עת, "מסורה ליוסף", הכולל עשרות מאמרים העוסקים בתורת הרב קאפח, ביהדות תימן, משנת הרמב"ם ועוד.

אוצר מכון משה

אוצר מכון משה הוא תקליטור המכיל כותרים וספרים רבים שהוצאו במסגרת המכון.